  Майя Бывальцева Лэсьтӥськисьёслэн ӧнер нуналазы Удмуртиын та удысын устооссэ ужасьёсты кун но удысэт данъетъёсын пусйизы. Сӥё-дано ужрад Ижкарысь лулчеберетъя «Аксион» дворецын ортчиз, ивортэ улосвыл тӧролэн но кивалтэтлэн пресс-службазы. Лэсьтӥськись – каменщик со яке лэсьтӥськонъя бадӟым огазеяськонлэн кивалтӥсез - котькуд нунал мар ке но кылдытэ. Тӥ нылпи садъёс, школаос, эмъюртъёс, лулчеберетъя но спортъя объектъёс, улон юртъёс пуктӥськоды, кылдытӥськоды сое, мар элькунмылэн тусыз луэ. Мур йыбырттӥськод тӥледлы со понна! Сергей Смирнов, Удмуртиысь тӧролэн но кивалтэтлэн администрацизылэн кивалтӥсезУдмуртиысь лэсьтӥськон удысын туннэ 23 сюрслэсь трос адями ужа. Элькунысь лэсьтӥськонъя министрлэн Иван Ястреблэн верамезъя, предприятиос ӧнерчиоссылэсь вожвылъяськыны вылӥ быгатонлыкъёссэс возьмато. Кылсярысь, застройщикъёс улон юртъёсъя рынокез но пӧртэм ӵектосъёсты рос-прос чаклало. Со Росси азьмуртэн Владимир Путинэн пуктэм одӥгзэ ужпумез быдэстыны луонлык сётэ – тросгес улон инты пуктыны но солы кулэяськонэз будэтыны. Лэсьтӥськисьёслэн ӧнер нуналзы 12 фото 2018-тӥ арын Удмуртиын 659 сюрс квадрат метр мында улон интыос вуттозы. Чакламезлэсь ӝыныез пуктэмын ни, али 111 юртъёсын ужъёс мыно, соослэн огъя быдӟалазы 1 миллионлэсь трос квадрат метр. Со сяна, «Дышетонэз азинтон» огъяросси программа улсын элькунын школаос но нылпи садъёс пуктӥсько. Ижкарысь Баранов урамын 220 интылы нылпи садэз но Дэри ёросысь Совхозной черкогуртын 160 дышетскисьлы школа пуктонэз йылпумъян понна федерал коньдэтысь 200 миллион манет кутозы. Нимысьтыз саклык висъялозы коньдон тырмымтэен сэре вуттымтэ объектъёслы. Алнашын 500 интылы школа пуктонэз йылпумъянлы но Ижкарысь Леваневский урамын 825 интылы школа пуктонэз кутсконлы федерал коньдэтысь 355 миллион манет висъязы ни. 2 толэзьысен куинь аресозь покчиослы яслиос пуктон понна 2018-тӥ арын 600 миллион манетлэсь трос висъялозы. Озьы ик таяз арын 19 фельдшер-акушер пунктъёс лэсьтыны кулэ. Со гуртъёсын эмъюрттэт сётонлэсь ӟечлыксэ будэтоз.  Тегъёс: Мерлык Ижкар Удмуртия лэсьтськон СергейСмирнов ИванЯстреб  